KOMISIJAS DIENESTU DARBA DOKUMENTS IETEKMES NOVĒRTĒJUMA KOPSAVILKUMS Pavaddokuments dokumentam Priekšlikums Eiropas Parlamenta un Padomes Regulai, ar ko vienkāršo citā dalībvalstī reģistrētu mehānisko transportlīdzekļu pārvietošanu vienotajā tirgū /* SWD/2012/0082 - COD 2012/0082 */





KOMISIJAS DIENESTU DARBA DOKUMENTS IETEKMES NOVĒRTĒJUMA KOPSAVILKUMS Pavaddokuments dokumentam Priekšlikums Eiropas Parlamenta un Padomes Regulai, ar ko vienkāršo citā dalībvalstī reģistrētu mehānisko transportlīdzekļu pārvietošanu vienotajā tirgū 1. Problēmas būtība – mērķi Mehānisko transportlīdzekļu reģistrācijas problēmas ir tipisks piemērs dokumentā “Eiropa 2020 – Stratēģija gudrai, ilgtspējīgai un integrējošai izaugsmei”[1] minētajiem šķēršļiem. Pirmajā ziņojumā par ES pilsonību[2] norādīts, ka minētās problēmas ir viens no nopietnākajiem kavēkļiem, kas apgrūtina pilsoņus ikdienā izmantot savas tiesības atbilstīgi ES tiesību aktiem. Turklāt Komisijas sagatavotajā sarakstā[3] izcelts, ka vienotajā tirgū, kāds tas ir šobrīd, tā ir viena no 20 lielākajām problēmām. Ietekmes novērtējumā aplūkotas divas lielākās problēmas saistībā ar citā dalībvalstī reģistrētu mehānisko transportlīdzekļu reģistrāciju. (1) Ja mehāniskais transportlīdzeklis ir reģistrēts vienā dalībvalstī un to bieži izmanto citā, rodas jautājums, kurā dalībvalstī transportlīdzeklis jāreģistrē. Bieži vien pilsoņiem, kas pārceļas uz citu dalībvalsti, pārrobežu darba ņēmējiem, transportlīdzekļu nomas uzņēmumiem un personām, kas transportlīdzekli nomā citā valstī, transportlīdzeklis jāreģistrē tās valsts teritorijā, kur viņi dzīvo vai transportlīdzekli izmanto, lai gan tas jau reģistrēts citā dalībvalstī. Ar šo pašu problēmu saskaras lietoto mehānisko transportlīdzekļu tirgotāji, parasti MVU, kad tie iegādājas transportlīdzekli citā dalībvalstī. Arī līzinga uzņēmumiem reģistrācijas problēmas rodas vismaz tad, ja tie ir reģistrācijas apliecības turētāji, savukārt transportlīdzekli izmanto persona, kas veic uzņēmējdarbību citā dalībvalstī. Visbeidzot transportlīdzekļu nomas uzņēmumiem, kas sezonālā pieprasījuma dēļ daļu sava autoparka grib uz laiku pārvietot uz citu dalībvalsti, ir pienākums attiecīgos transportlīdzekļus reģistrēt minētajā dalībvalstī. (2) Ja mehāniskais transportlīdzeklis jāreģistrē citā dalībvalstī, saņēmējā dalībvalstī kārtojamās administratīvās formalitātes reģistrācijas apliecības iegūšanai bieži vien ir apgrūtinošas un rada kavēšanos. Parasti slogu vēl palielina tas, ka, izņemot reģistrācijas apliecībā sniegtās ziņas, saņēmējas dalībvalsts reģistrēšanas iestādēm par transportlīdzekli ir maz informācijas vai tās nav nemaz. Ja transportlīdzeklis būtu jāpārreģistrē tai pašā dalībvalstī, reģistrēšanas iestādes varētu izmantot informāciju, kas atrodama to valsts datubāzēs. Pašlaik, lai citā dalībvalstī reģistrētu transportlīdzekli pārreģistrētu, veicamas vairākas administratīvās darbības un, kas vēl svarīgāk, — dažādas jaunas kontroles un pārbaudes, piemēram, atbilstības sertifikāta iesniegšana un valsts tehniskās apskates. Šīs iniciatīvas vispārējais mērķis ir uzlabot vienotā tirgus darbību, likvidējot administratīvos šķēršļus, kas saistīti ar mehānisko transportlīdzekļu pārreģistrācijas procedūru un šobrīd kavē preču brīvu apriti. Iniciatīvai ir šādi konkrētie mērķi: · pilsoņu, darba ņēmēju, darba devēju, transportlīdzekļu nomas un līzinga uzņēmumu un reģistrēšanas iestāžu labā saskaņot, vienādot un vienkāršot to mehānisko transportlīdzekļu pārreģistrācijas kārtību, kuri jau reģistrēti citā dalībvalstī; · konsekventi mazināt visu iesaistīto dalībnieku administratīvo slogu, neierobežojot ceļa satiksmes drošību vai noziegumu un krāpšanas novēršanu. Iniciatīvai ir šādi darbības mērķi: – noteikt, kurā dalībvalstī ir reģistrējams pārvietots mehāniskais transportlīdzeklis; – samazināt pārreģistrācijas procedūru laiku; – samazināt administratīvo slogu pilsoņiem un uzņēmumiem, samazinot to dokumentu skaitu, kas nepieciešami pārreģistrācijas procedūrā, un atvieglojot datu apmaiņu starp valsts reģistrēšanas iestādēm. 2. Subsidiaritāte Mehānisko transportlīdzekļu reģistrācijas pārrobežu aspekti joprojām rada problēmas vienotajā tirgū. Piemēram, par šķēršļiem, kas kavē preču, pakalpojumu brīvu apriti un personu brīvu pārvietošanos un ko izraisījuši ar transportlīdzekļu reģistrāciju saistīti jautājumi, ir bijuši 17 Tiesas spriedumi un rīkojumi. Pastāvošās problēmas un administratīvo noteikumu atšķirības nacionālā līmenī saistībā ar to mehānisko transportlīdzekļu pārreģistrāciju, kas iepriekš bijuši reģistrēti citā dalībvalstī, kavē minēto transportlīdzekļu brīvu apriti Eiropas Savienībā. Tādēļ ES ir tiesības veikt pasākumus, pamatojoties uz LESD 114. pantu, lai nodrošinātu vienotā tirgus pienācīgu darbību attiecībā uz citā dalībvalstī nopirktiem lietotiem mehāniskajiem transportlīdzekļiem, pasākumus par labu pilsoņiem, kas mehānisko transportlīdzekli pārvieto uz citu pastāvīgās dzīvesvietas dalībvalsti, pilsoņiem, kas izmanto nodarbinātības dalībvalstī reģistrētu transportlīdzekli, kā arī transportlīdzekļu nomas uzņēmumiem (un mazākā mērā līzinga uzņēmumiem), kuri saskaras ar šķēršļiem šo transportlīdzekļu pārrobežu izmantošanā to reģistrācijas prasību dēļ, kas jāizpilda šiem uzņēmumiem vai viņu klientiem. Lai ievērotu subsidiaritātes principu, šajā iniciatīvā tomēr nevajadzētu apsvērt risinājumus saistībā ar mehāniskā transportlīdzekļa pārreģistrāciju vienā un tai pašā dalībvalstī vai ar tā pārvietošanu vienā un tai pašā dalībvalstī. Publiskajā apspriešanā ieinteresēto personu nospiedošais vairākums katrā interešu grupā uzskatīja, ka pašreizējās situācijas uzlabošanai ir nepieciešama rīcība ES līmenī. Visas publiskās iestādes, kas piedalījās apspriešanā, atbalsta rīcību ES līmenī. 3. Politikas risinājumi Politikas risinājumus izstrādāja, pamatojoties uz šādiem pieņēmumiem. · Eiropas Savienībā jaunu mehānisko transportlīdzekli pirmo reizi parasti reģistrē pieteikuma iesniedzēja (t. i., nākamā reģistrācijas apliecības turētāja) dzīvesvietas/reģistrācijas dalībvalstī, kaut arī dažreiz jaunus transportlīdzekļus reģistrē transportlīdzekļu tirgotājs vienā dalībvalstī un to pēc tam iegādājas klients, kas dzīvo citā dalībvalstī. · Saskaņā ar ES tiesību aktiem dalībvalstis saglabā tiesības uzlikt nodokļus attiecībā uz mehāniskajiem transportlīdzekļiem atkarā no teritorijas, kur transportlīdzekli faktiski izmanto, vai autovadītāja dzīvesvietas. Piemēram, transportlīdzekļa ekspluatācijas nodokļus iekasē dalībvalsts, kur mehāniskais transportlīdzeklis reģistrēts, vai dalībvalsts, kur to izmanto pārsvarā. · Neviens no risinājumiem neattiecas uz mehāniskā transportlīdzekļa pārreģistrāciju vienas dalībvalsts robežās vai tā pārvietošanu tās pašas dalībvalsts robežās. Ar pamatrisinājumu (proti, pārkāpuma procedūru izmantošana un skaidrojošu paziņojumu publicēšana) salīdzinātu šādus politikas risinājumus. 3.1. 1. risinājums. Reģistrāciju veic vienu reizi mehāniskā transportlīdzekļa aprites ciklā ("vienreizēja reģistrācija") Šis risinājums paredz, ka Eiropas Savienībā mehāniskais transportlīdzeklis aprites ciklā tiek reģistrēts vienu reizi. Mehānisko transportlīdzekļu sākotnējā reģistrācija tiek saglabāta līdz transportlīdzekļu aprites cikla beigām. Kad transportlīdzeklis tiek nodots jaunam turētājam, tiek saglabāta sākotnējā reģistrācija. Šis risinājums nelabvēlīgi ietekmētu ceļu satiksmes drošību (tehniskās apskates), tiesību aktu īstenošanu attiecībā uz ceļu satiksmi, cīņu ar noziegumiem, kas saistīti ar transportlīdzekļiem, mehānisko transportlīdzekļu apdrošināšanu, lietoto transportlīdzekļu tirgu un reģistrācijas maksu un transportlīdzekļa ekspluatācijas nodokļu iekasēšanu. Uz pārējām mērķgrupām ietekme būtu pozitīva. Pirmajā risinājumā uzņēmumi un pilsoņi, kā arī publiskās iestādes tiktu atbrīvotas no tām administratīvajām izmaksām, kas rodas pamatrisinājumā. Gadā izdotos ietaupīt 1 500 miljonus euro. Peļņas zaudējumu arī nebūtu, jo transportlīdzekli varētu izmantot bez pārtraukuma. Gadā izdotos ietaupīt aptuveni 336 miljonus euro. Pateicoties šim politikas risinājumam transportlīdzekļu nomas uzņēmumiem vairs nebūtu zināmu izmaksu (636 miljoni euro), jo tie varētu neierobežoti pārvietot transportlīdzekļus pāri robežai. 3.2. 2. risinājums. Turētāja reģistrācijas apliecība ir derīga visā ES, bet, nododot transportlīdzekli jaunam turētājam, nepieciešama jauna reģistrācija Šai risinājumā katrs turētājs (t. i. reģistrācijas apliecības turētājs) glabā savu reģistrācijas apliecību līdz transportlīdzekļa nodošanai citam turētājam. Tātad, ja turētājs pārceļas uz pastāvīgu dzīvi citā dalībvalstī, mehāniskais transportlīdzeklis nav jāpārreģistrē. Tomēr tādā gadījumā turētājam ir pienākums informēt jaunās dalībvalsts iestādes, kuras savukārt informē attiecīgās iestādes reģistrācijas dalībvalstī. Taču, ja transportlīdzeklis tiek nodots citam turētājam, nepieciešama pārreģistrācija. Šai risinājumā ir 2.a apakšrisinājums (bez formalitātēm), 2.b apakšrisinājums (pilsoņi, kas pārceļas uz citu dalībvalsti, var saglabāt savu sākotnējo transportlīdzekļa reģistrācijas apliecību, taču viņiem būtu pienākums iepriekšējās dzīvesvietas dalībvalsts reģistrēšanas iestādes informēt par jauno pastāvīgo dzīvesvietu) un 2.c apakšrisinājums (pilsoņi, kas pārceļas uz citu dalībvalsti, var saglabāt savu sākotnējo transportlīdzekļa reģistrācijas apliecību, taču viņiem būtu pienākums jaunās dzīvesvietas dalībvalsts reģistrēšanas iestādes informēt par jauno pastāvīgo dzīvesvietu). Šai risinājumā tiktu negatīvi ietekmēta ceļu satiksmes drošība (tehniskās apskates) un tiesību aktu īstenošana attiecībā uz ceļu satiksmi, mehānisko transportlīdzekļu apdrošināšana un aplikšana ar nodokļiem. Tomēr pilsoņiem, kas pārceļas uz citu dalībvalsti, pārrobežu darba ņēmējiem, līzinga uzņēmumiem, transportlīdzekļu nomas uzņēmumiem un reģistrēšanas iestādēm šis būtu pozitīvs risinājums. Tas neitrāli ietekmētu lietoto mehānisko transportlīdzekļu tirgu un cīņu ar noziegumiem, kas saistīti ar transportlīdzekļiem. Lēš, ka gadā tiktu ietaupīti no 2 472 miljoniem euro (2.a apakšrisinājums), 2 385 miljoniem euro (2.b apakšrisinājums) līdz 2 343 miljoniem euro (2.c apakšrisinājums). 3.3. 3. risinājums. Reģistrācija transportlīdzekļa turētāja dalībvalstī un vienkāršota pārreģistrācija Kad reģistrācijas apliecības turētājs pārceļas uz pastāvīgu dzīvi citā dalībvalstī vai transportlīdzekli nodod citam turētājam citā dalībvalstī, mehāniskais transportlīdzeklis būtu jāpārreģistrē, taču vienkāršotā reģistrācijas procedūrā. Šāda vienkāršota procedūra mazinātu administratīvā darba apjomu un kontroļu skaitu, jo būtu izveidots to dokumentu saraksts, kas ir vai var būt nepieciešami, kā arī noteikts skaidrs aizliegums pieprasīt papildu dokumentus. Šai risinājumā negatīva ietekme nav konstatēta. Tas neitrāli ietekmētu mehānisko transportlīdzekļu aplikšanu ar nodokļiem, ceļu satiksmes drošību un mehānisko transportlīdzekļu apdrošināšanu, savukārt pārējās iesaistītās grupas tiktu ietekmētas labvēlīgi. Tā kā šis risinājums novērstu reģistrācijas atcelšanas nepieciešamību un samazinātu pārreģistrācijai nepieciešamo laiku un izmaksas, tiktu samazinātas administratīvās izmaksas. Publiskajām iestādēm īsā laikā vēl būtu jāveic reģistrācijas atcelšanas procedūras. Šai risinājumā gadā izdotos ietaupīt 1 171 miljonus euro. 3.4. 4. risinājums. Mehāniskā transportlīdzekļa reģistrācija tai dalībvalstī, kur tas lietots pārsvarā, kā arī vienkāršota pārreģistrācija Šis risinājums paredz, ka mehāniskais transportlīdzeklis jāreģistrē pastāvīgās lietošanas dalībvalstī arī tad, ja reģistrācijas apliecības turētājs pastāvīgi dzīvo vai veic uzņēmējdarbību citā dalībvalstī. Tomēr reģistrācijas kārtība tiktu vienkāršota 3. risinājumā. Šajā risinājumā tiktu pozitīvi iespaidoti transportlīdzekļu nomas uzņēmumi un tiesību aktu īstenošana attiecībā uz ceļu satiksmi. Taču galvenais trūkums ir tas, ka šis risinājums ir aptuvens un praksē tas varētu radīt grūtības, īpaši tām personām vai uzņēmumiem, kas lieto transportlīdzekļus dažādās valstīs. Būtu nepieciešams jēdzienu "pārsvarā izmanto pastāvīgi" vai "faktiski izmanto pastāvīgi" skaidrojums un ļoti precīza definīcija. Tādējādi tas negatīvi skartu pilsoņus, pārrobežu darba ņēmējus, darba devējus, līzinga uzņēmumus un mehānisko transportlīdzekļu aplikšanu ar nodokļiem. Šis risinājums neitrāli ietekmētu reģistrēšanas iestādes, cīņu ar noziegumiem, kas saistīti ar transportlīdzekļiem, un mehānisko transportlīdzekļu apdrošināšanu. Aplēsts, ka šai risinājumā gadā izdotos ietaupīt 1 171 miljonus euro. 3.5. 5. risinājums. Elektroniskās informācijas apmaiņas uzlabošana starp valsts reģistrēšanas iestādēm Šis risinājums paredz, ka mērķa dalībvalsts reģistrēšanas iestādes ar izveidotās sistēmas EUCARIS palīdzību izcelsmes dalībvalstī elektroniski vāc mehāniskā transportlīdzekļa tehniskos datus un jaunākos datus par reģistrāciju. Piektajam risinājumam būtu pozitīva ietekme uz tiem pilsoņiem, kas savu transportlīdzekli pārvieto uz pastāvīgās dzīvesvietas valsti, reģistrēšanas iestādēm, cīņu ar noziegumiem, kas saistīti ar transportlīdzekļiem, un lietoto mehānisko transportlīdzekļu tirgu. Negatīva ietekme nav konstatēta. Visbeidzot šis risinājums pārrobežu darba ņēmējus, līzinga uzņēmumus un transportlīdzekļu nomas uzņēmumus, mehānisko transportlīdzekļu aplikšanu ar nodokļiem, tiesību aktu īstenošanu attiecībā uz ceļu satiksmi un mehānisko transportlīdzekļu apdrošināšanu ietekmētu neitrāli. Aplēsts, ka šai risinājumā gadā izdotos ietaupīt 274 miljonus euro. 4. Risinājumu salīdzinājums Attiecībā uz administratīvā sloga mazināšanu dažādo risinājumu ietekmi var apkopot šādi. Risinājumi || 1 || 2.a || 2.b || 2.c || 3 || 4 || 5 Pilsoņi un uzņēmumi || 1 400 || 1 400 || 1 359 || 1 360 || 890 || 890 || 133 Publiskās iestādes || 100 || 100 || 78 || 56 || 776 || 53 || 29 Kopējās administratīvās izmaksas (A) || 1 500 || 1 500 || 1 437 || 1 416 || 943 || 943 || 162 Peļņas zaudējumi (B) || 336 || 336 || 336 || 336 || 224 || 224 || 112 Transportlīdzekļa vienvirziena nomas izmaksu ietaupījumi || 418 || 418 || 409 || 407 || 0 || 0 || 0 Ietaupījumi no mazāka pieprasījuma samazinājuma || 202 || 202 || 188 || 169 || 0 || 0 || 0 Ietaupījumi no sezonālā pieprasījuma || 16 || 16 || 15 || 15 || 4 || 4 || 0 Kopējie papildietaupījumi transportlīdzekļu nomas uzņēmumiem (C) || 636 || 636 || 612 || 591 || 4 || 4 || 0 KOPĀ (A+B+C) || 2 472 || 2 472 || 2 385 || 2 343 || 1 171 || 1 171 || 274 Pamatrisinājumā rodas ievērojamas administratīvās izmaksas, kā arī citas izmaksas pilsoņiem, uzņēmumiem un publiskajām iestādēm. No šāda viedokļa, visi risinājumi būtiski uzlabotu situāciju un samazinātu izmaksas (jo īpaši administratīvo slogu) visiem dalībniekiem. Kvalitatīvā salīdzinājuma tabulā šādi var apkopot risinājumu kvalitatīvo ietekmi. Risinājumi || 1 || 2.a || 2.b || 2.c || 3 || 4 || 5 Mērķgrupas || Pilsoņi, kas pārceļas uz citu pastāvīgo dzīvesvietu || + || + || + || + || + || 0 || + Lietoto transportlīdzekļu tirgus || + || 0 || 0 || 0 || + || 0 || + Pārrobežu darba ņēmēji || + || + || + || + || + || - || 0 Līzinga uzņēmumi || + || + || + || + || + || - || 0 Transportlīdzekļu nomas uzņēmumi || + || + || + || + || + || + || 0 Reģistrēšanas iestādes || + || + || + || + || + || 0 || + Cita ietekme || Tehniskās apskates || - || - || 0 || 0 || 0 || 0 || 0 Tiesību aktu īstenošana ceļu satiksmes jomā || - || - || 0 || 0 || 0 || + || 0 Mehānisko transportlīdzekļu apdrošināšana || - || - || - || - || 0 || 0 || 0 Aplikšana ar nodokļiem || - || - || - || - || 0 || 0 || 0 Noziegumi, kas saistīti ar transportlīdzekļiem || - || 0 || 0 || 0 || + || 0 || + + = pozitīva ietekme - = negatīva ietekme 0 = neitrāla ietekme No tabulas izriet, ka neviens no risinājumiem neatrisina visas problēmas. Ja pret pamatrisinājumu nostata izmērāmas ietekmes un neizmērāmas ietekmes salīdzinājumu, tad rezultāts ir šāds: Visu veidu ietekmes salīdzinājums Risinājumi || 1 || 2.a || 2.b || 2.c || 3 || 4 || 5 Ietaupījumi (milj.euro) || 2 472 || 2 472 || 2 385 || 2 343 || 1 171 || 1 171 || 274 Salīdzinājums ļauj iepriekšēji secināt, ka visos risinājumos rastos būtiski ietaupījumi, taču, arī neraugoties uz tiem, tika konstatēts, ka 1., 2.a, 2.b un 4. risinājumam ir ļoti nopietna negatīva ietekme, jo īpaši attiecībā uz mehānisko transportlīdzekļu apdrošināšanu un aplikšanu ar nodokļiem. Tādējādi ir ieteicams izvēlēties tikai tos politikas risinājumus, kam ir tikai pozitīva vai neitrāla ietekme, proti: · 3. risinājums: reģistrācija transportlīdzekļa turētāja dalībvalstī un vienkāršota pārreģistrācija, · 5. risinājums: elektroniskās informācijas apmaiņas uzlabošana starp valsts reģistrēšanas iestādēm. Kombinējot 3. un 5. risinājumu, tiktu gūti salīdzinoši lieli ietaupījumi (vismaz 1 445 milj. euro) un vienlaikus ietekme uz visām mērķgrupām būtu pozitīva vai neitrāla. Ietekmes novērtējumā ieteiktais leģislatīvais akts ir regula. 5. Uzraudzība un novērtēšana Par šajā ietekmes novērtējumā izklāstītajām dažādām problēmām ES sekundārie tiesību akti vēl nav izstrādāti. Tādēļ uz tām attiecināmi LESD noteikumi. Pilsoņiem un uzņēmumiem ir darīšana ar ļoti atšķirīgām valstu sistēmām un problēmām, konkrēti tad, ja transportlīdzekļi ir iepriekš reģistrēti citā dalībvalstī. Tāpēc ir svarīgi, lai izveidot saskaņotu uzraudzības un novērtēšanas shēmu, kas gan pilsoņiem, uzņēmumiem un valsts reģistrēšanas iestādēm neradītu lieku administratīvo slogu. Šobrīd tikpat kā nav precīzu statistikas datu par konkrētām mērķgrupām, kuras minētās problēmas par mehānisko transportlīdzekļu reģistrāciju skar tieši, jo īpaši tiem pilsoņiem, kas savus transportlīdzekļus pārvieto pāri robežai, vai par lietoto transportlīdzekļu tirgu. Nav arī precīzu statistikas datu par problēmu loku un laiku, kas vajadzīgs, lai transportlīdzekli pārreģistrētu citā dalībvalstī. Statistikas datus, ko varētu izmantot kā rādītājus, tomēr var iegūt ar EUCARIS lietojumprogrammu. Ieteicams izmantot šādus rādītājus un uzraudzības metodes, lai novērtētu leģislatīvo aktu četru gadu laikā pēc tā īstenošanas termiņa. Problēmas skar šādas mērķgrupas || Rādītāji/uzraudzības metode Pilsoņi, kas iegādājas lietotu mehānisko transportlīdzekli citā dalībvalstī || - Sūdzību skaits; - SOLVIT izskatīto lietu skaits; - tiesā izskatīto lietu skaits; - Eiropas Patērētāju tiesību aizsardzības centros iesniegto pieprasījumu skaits; - pārreģistrāciju un reģistrācijas atcelšanu skaits; - sabiedriskā apspriešana, jo īpaši par administratīvo slogu. Pilsoņi, kas savu transportlīdzekli pārvieto uz citu dalībvalsti Pilsoņi, kas vienu gada daļu dzīvo citā dalībvalstī Pilsoņi, kas uz darbu otrpus robežai dodas ar dienesta mašīnu Līzinga un transportlīdzekļa nomas uzņēmumi || Apsekojums tieši par šo sektoru Valsts reģistrēšanas iestādes || Apsekojums tieši par valsts reģistrēšanas iestādēm Visas mērķgrupas || EUCARIS statistikas dati [1] COM(2010) 2020, 3.3.2010. [2] COM (2010) 603, 27.10.2010. [3] Sk. http://ec.europa.eu/internal_market/strategy/docs/20concerns/publication_en.pdf.